નવી દિલ્હી , 24 જુલાઇ : આજે કેન્દ્રીય કેબિનેટે વીમા ક્ષેત્રમાં FIPB મારફતે 49 ટકા FDIને મંજુરી આપી દીધી છે . સરકારે વીમા ક્ષેત્રમાં FDIને મંજુરી આપતા એ બાબતનું ખાસ ધ્યાન રાખ્યું છે કે તેનું સંચાલન ભારતીય હાથોમાં રહે . આ પહેલા વીમા ક્ષેત્રમાં 26 ટકા FDIને મંજુરી હતી . આ નિર્ણય આજે સવારે થયેલી બેઠકમાં લેવાયો છે . કેબિનેટના નિર્ણય અનુસાર વીમા કંપનીઓ પરનો મેનેજમેન્ટ કન્ટ્રોલ ભારતીય પ્રમોટરોના હાથમાં જ રહેશે . સૂત્રો અનુસાર નરેન્દ્ર મોદીના વડપણમાં યોજાયેલી આ બેઠકમાં આર્થિક બાબતોની કેબિનેટ સમિતિએ વીમા ક્ષેત્રમાં 49 ટકા FDIના પ્રસ્તાવને મંજૂરી આપી દીધી છે . આ સાથે લાંબા સમયથી પેન્ડીંગ ઇન્શ્યોરન્સ લો ( સુધારા ) બીલમાં સુધારા કરવાની પણ મંજૂરી મળી છે . આ બિલને હવે સંસદમાં રજૂ કરવામાં આવશે . ઇન્શ્યોરન્સ રેગ્યુલેટરી એન્ડ ડેવલપમેન્ટ ઓથોરિટી એક્ટ ( IRDA ) , 1999ની રચના બાદ વર્ષ 2000માં વીમા ક્ષેત્ર ખાનગી ક્ષેત્ર માટે ખુલ્લુ મૂકાયુ હતું . આ એક્ટ મુજબ વિદેશી રોકાણકારોને 26 ટાક સુધીના રોકાણની પરવાનગી આપવામાં આવી હતી જે હવે વધીને 49 ટકા થવાની છે .